b'\n_START_ARTICLE_\nH\xc3\xa1rslevel\xc5\xb1\n_START_PARAGRAPH_\n"H\xc3\xa1rslevel\xc5\xb1" (slovaki keeles "Lipovina", rumeenia keeles "Frunza de tei", saksa keeles "Lindenbl\xc3\xa4ttriger" ja prantsuse keeles "Feuille de Tilleul"; nimi t\xc3\xa4hendab k\xc3\xb5igis keeltes p\xc3\xa4rnalehte) on Ungari ja Slovakkia valge viinamarjasort. Slovakkias registreeriti sort "Lipovina" nime all 1952. aastal. _NEWLINE_Peamiselt kasvatatakse seda Ungari Tokaj-hegyalja veinipiirkonnas ja Slovakkia Tokaj veinipiirkonnas tokaieri valmistamiseks, v\xc3\xa4hemal m\xc3\xa4\xc3\xa4ral ka Soml\xc3\xb3 veinipiirkonnas Ungaris, Rumeenias ja L\xc3\xb5una-Aafrikas. Ukrainas on "H\xc3\xa1rslevel\xc5\xb1" (ukraina keeles \xd0\xa5\xd0\xb0\xd1\x80\xd1\x88\xd0\xbb\xd0\xb5\xd0\xb2\xd0\xb5\xd1\x8e) all umbes 20 hektarit Krimmis ja Karpaatides, kus sellest valmistatakse tokaisarnaseid veine._NEWLINE_"H\xc3\xa1rslevel\xc5\xb1" vajab s\xc3\xbcgavat toitainerikast pinnast, kasvab lopsakalt, ei ole kuigi k\xc3\xbclma- ega p\xc3\xb5uakindel ning on vastuv\xc3\xb5tlik hallitusele. Marjakobarad on pikad, silindrikujulised ja keskmisest h\xc3\xb5redamad, marjad \xc3\xbcmarad ja keskmise suurusega._NEWLINE_"H\xc3\xa1rslevel\xc5\xb1" t\xc3\xbc\xc3\xbcpiliste maitsete hulgas on p\xc3\xa4rnamesi, aniis ja v\xc3\xbcrtsid. Slovaki variandid on v\xc3\xa4hem aromaatsed, tunda on rohkem mineraalseid toone.\n_START_SECTION_\nS\xc3\xbcnon\xc3\xbc\xc3\xbcmid\n_START_PARAGRAPH_\n"H\xc3\xa1rslevel\xc5\xb1" on tuntud ka paljude muude nimede all: "Budai Goher", "Feuille de Tilleul", "Frunza de Tei", "Frunze de Tei", "Gars Levelyu", "Garsh Levelyu", "Garsleveliu", "Garsz Levelju", "Gorsh Levelyu", "Hachat Lovelin", "Harch Levelu", "Harchlevelu", "Hars Levelu", "Hars Level\xc3\xbc", "H\xc3\xa1rs Level\xc5\xb1", "Hars Levelyu", "Harslevele", "H\xc3\xa1rslevele", "Harst Leveliu", "Harzevelu", "Hossz\xc3\xbanyel\xc5\xb1 Feh\xc3\xa9r", "Kerekes", "Kereklevel\xc5\xb1", "L\xc3\xa4mmerschwanz", "L\xc3\xa4mmerschwanz", "Weisser", "Lidenbl\xc3\xa4ttriger", "Lindenbl\xc3\xa4trige", "Lindenbl\xc3\xa4ttrige", "Lindenbl\xc3\xa4ttriger", "Lindenbl\xc3\xbctrige", "Lindener", "Lipolist", "Lipolist Biyali", "Lipovina", "Musztafer", "N\xc3\xb6thab", "Tarpai", "Tokai", "Tokay" ja "V\xc3\xb6r\xc3\xb6s".'